राष्‍ट्रीय जनता दल के अध्‍यक्ष लालू प्रसाद यादव ने बुधवार को कहा कि उनकी पार्टी उत्‍तर प्रदेश का विधानसभा चुनाव नहीं लड़ेगी। लालू ने बताया कि वे चुनावों में ‘समाजवादी ताकतों की जीत’ सुनिश्चित करने के लिए मुख्‍यमंत्री अखिलेश यादव के लिए प्रचार करेंगे। पूर्व केंद्रीय मंत्री रघुनाभ झा के आरजेडी में शामिल होने के बाद कार्यकर्ताओं को संबोधित करते हुए लालू ने भाजपा पर निशाना साधा। उन्‍होंने कहा कि वह यूपी चुनावों में पूरा प्रयास करेंगे कि भगवा ताकतों की हार हो। लालू ने कहा, ”यूपी चुनाव सिर्फ एक राज्‍य का चुनाव नहीं, पूरे देश का चुनाव है। यूपी में बीजेपी की हार तय करने के बाद हम 2019 मं प्रधानमंत्री नरेंद्र मोदी की भगवा पार्टी को जड़ से उखाड़ फेंकेंगे। मैं समाजवादी ताकतों की जीत पक्‍की करने के लिए मुख्‍यमंत्री अखिलेश यादव के लिए प्रचार करूंगा।” लालू ने कहा कि वह सबसे अधिक जनसंख्‍या वाले राज्‍य में समाजवादी ताकतों की जीत के लिए बिहार के मुख्‍यमंत्री नीतीश कुमार से मिलकर काम करने के लिए बात करेंगे।